Comisarii Gărzii de Mediu Bihor au amendat cu 50.000 de lei firma European Food, deţinută de fraţii Ioan şi Viorel Micula, după ce au găsit un morman de borhot şi un altul cu resturi de material rezultat de la filtrarea berii.

Potrivit unui comunicat transmis vineri de Comisariatul Judeţean Bihor al Gărzii de Mediu, comisarii au mers în control pe 20 aprilie, în zona malului drept al Crişului Negru, lângă podul rutier de pe şoseaua Sudrigiu - Lazuri de Beiuş, unde muncitorii Administraţiei Bazinale de Apă Crişuri au observat o poluare pe o vale afluentă a Crişului Negru.

"Conform verificărilor efectuate de către comisarii Gărzii Naţionale de Mediu – Comisariatul Judeţean Bihor, au fost identificate în imediata apropiere, la o distanţă de circa 200 de podul de peste râul Crişul Negru, două depozitări neconforme de deşeuri de borhot şi deşeuri de material filtrant rezultat de la filtrarea berii (Kiselgur), provenite de la fabrica de bere din imediata vecinătate", se arată în comunicat. Deşeurile nu au fost deversate direct în vale, dar, din pricina ploilor, s-au scurs în cursul apei, fiind oprite cu nişte baraje anume montate de ABA Crişuri.

"Pentru această faptă societatea de la care au rezultat aceste deversări şi care a depozitat necorespunzător deşeurile a fost sancţionată contravenţional cu amendă în valoare de 50.000 lei, conform prevederilor OUG nr. 195/2005 actualizată", se mai arată în comunicatul Gărzii de Mediu Bihor.

Fabrica cu pricina este European Food, care produce mai multe mărci de dulciuri şi sucuri, dar şi berea Burger. Compania are ca asociaţi pe Ioan Micula şi pe Viorel Micula, respectiv firmele Rieni Drinks şi European Drinks.